<classify> WAZIRI Mkuu, Kassim Majaliwa ametoa maagizo sita kwa Mawaziri wa Jumuiya ya Maendeleo Kusini mwa Afrika SADC wa sekta ya Teknolojia ya Habari na Mawasiliano Tehama, Habari, Uchukuzi na Hali ya Hewa ikiwa ni hatua ya kukabiliana na changamoto na kuchochea maendeleo ya kikanda. Miongoni mwa maagizo hayo ni kuchambua sera, kanuni na sheria na kuja na mapendekezo yatakayosaidia kuimarisha usalama wa mtandaoni, utekelezaji wa Mkakati wa SADC wa Posta, mifumo ya pamoja ya kupashana habari na utabiri wa hali ya hewa ili kuepuka majanga, kuwa na intaneti yenye kasi na kuondoa vikwazo vya usafirishaji wa mizigo kwa nchi wanachama. Waziri Mkuu alitoa maagizo hayo jana alipokuwa akifungua mkutano wa Mawaziri zaidi ya 20 kutoka nchi 10 kati ya 16 za SADC wa sekta ya Tehama, Habari, Uchukuzi na Hali ya Hewa unaofanyika kwa siku mbili katika Kituo cha Mikutano cha Kimataifa cha Julius Nyerere JNICC, jijini Dar es Salaam. Majaliwa alisema, Naomba mtumie mkutano huu kujadili maeneo hayo niliyoyataja ili kuweza kuchochea ukuaji wa biashara na uchumi wa nchi zetu huku huduma ya teknolojia ikipewa nafasi muhimu. Aliwataka mawaziri kufanya tathimini za mpango kazi kuharakisha maendeleo ya kiuchumi huku wakikumbuka malengo ya mkutano wa Windhoek, Namibia wa Septemba 2018 uliazimia ifikapo 2025 kuwe na intaneti ya kasi kwa nchi zote za SADC. Akitoa takwimu, Majaliwa alisema asilimia 80 ya nchi za SADC kuna intaneti na asilimia 80 ya wananchi wa vijijini katika nchi hizo wanapata huduma za msingi za intaneti huku asilimia 50 kila nyumba ina intaneti. Hata hivyo alisema inapaswa kuwa ya kiwango cha kasi ya ukuaji wa uchumi kwani kwa viwango vya kimataifa vya matumizi ya intaneti kwa mtu mmoja mmoja kwa mwaka 2017 ni asilimia 51.2 huku katika nchi za SADC kikiwa 22.3.Maagizo: Majaliwa aliagiza mawaziri hao wachambua na kufanya tathimini ya kina ya kiwango cha utekelezaji wa malengo ya kikanda katika matumizi ya intaneti yenye kasi kwani mpaka sasa ni nusu ya watu duniani bilioni 3.9 wapo mtandaoni. Aidha agizo la pili kutokana na hali hiyo, aliwataka kuja na mifumo ya pamoja ya ya kupambana na uhalifu wa mitandaoni. Agizo jingine la tatu ni kutumia Tehama kuweka maunganisho ya njia kuu za ndani ya kanda za mawasiliano, gharama za intaneti na utekelezaji ulenge teknolojia zinazochipukia. Majaliwa aliagiza Mkakati wa Posta wa 2017-2020 ulioridhiwa Septemba 2017 Afrika Kusini kuchambuliwa na kuufanyia tathimini ili ukidhi mahitaji ya sasa. Waziri Mkuu pia aliwataka kuchambua sera, kanuni na sheria zitakazowezesha kuondoa vikwazo usafirishaji wa mizigo ya nchi moja kwenda nyingine. Pia aliwataka mawaziri hao kuutumia vizuri mkutano huo kujadili utekelezaji wa mikakati ya jumuiya hiyo ukiwemo Mkakati wa Viwanda wa 2015-2063 na Mpango Kabambe wa Miun- dombinu wa 2019-2013. Kuhusu kukabili majanga, alipongeza SADC kwa kuchukua hatua kwa matokeo ya vimbunga Kenneth na Idai na kushauri nchi wanachama kuchukua juhudi za pamoja kubaini mabadiliko ya hali ya hewa. Kwa upande wake, Mkurugenzi wa Miundombinu, Mapolao Mokoena, akizungumza kwa niaba ya Katibu Mkuu wa SADC, Dk Stergomena Tax, alisema nchi za SADC zinapaswa kuondoka kwenye utegemezi kwa kuanzisha Mfuko wa Pamoja wa Maendeleo.  <topic>: KITAIFA 